Maastikuehitus

Maastikuehitus on ümbritseva keskkonna kujundamine ja ehitamine, mis hõlmab haljasalade rajamist, hooldamist. Maastikuehitus hõlmab maastiku ja aedade projekteerimist, ehitust ning maastikukorraldust. Projekteerimisel lähtutakse tellija soovidest, aia esteetikast, ohutusest, looduse mitmekesisusest ning jätkusuutlikkusest. Maastikuehitajate tööülesannete hulka kuuluvad puit ja kivi rajatiste rajamine, pinnase planeerimine, kõnniteede ja sillutise paigaldus, haljasalade rajamine ning hooldamine. Eesti Maastikuehitajate Liit on loodud, et parandada ja edasi arendada Eesti maastikuehituse kvaliteeti. Maastikuehitaja hea tava: Meid ümbritseb loendamatul hulgal teisi elusid. Neis kõigis pesitseb elujanu. Maastikuehitaja hea tava aluseks on elujaatus ja vastutus kõige elava ees. 1. Vastutus keskkonna ees 2. Vastutus olla oma ala professionaal 3. Vastutus klientide ees 4. Vastutus teiste maastikuehitajate ees Maastikuehituses saab võistelda mitmetel erialastel võistlustel. Eesti kutsemeistrivõistlustel “Noor meister” on olemas maastikuehituse erialal võistlus, kus konkureerivad erinevatest kutsekoolidest noored maastikuehitajad. Eestis toimuvad ka kutsekoolide vahelised ja nende sisesed võistlused. Välismaistel kutsemeistrivõistlustel võistlevad erinevate riikide spetsiaalselt väljavalitud maastikuehitajad. Üleeuroopaline kutsemeistrivõistluse “EuroSkills” eesmärk on tutvustada erinevaid kutsealasid ja noorte meistrite oskusi ning seeläbi arendada kutseõpet terves Euroopas. Ülemaailmselt toimuv kutsemeistrivõistlus “WorldSkills” toimub iga kahe aasta tagant ning seal on esindatud 80 riigi parimad kutsemeistrid. Maastikuehituse eriala on esindatud nii üle-euroopalisel kui ka ülemaailmsel tasemel. 2022. aastal toimusid esmakordselt maailmameistrivõistlused maastikuehituses Eestis. Võistlustel osales 16 riiki ning Eestit esindasid noored maastikuehitajad Kerly Väinsar ja Siim-Robin Noorem Räpina Aianduskoolist. Varem on eestlased saanud 2017. aastal WorldSkillsil kolmanda koha ja 2021. aastal EuroSkillsil teise koha. Eestis on võimalik maastikuehitust õppida Hiiumaa Ametikoolis, Luua Metsanduskoolis, Räpina Aianduskoolis ning Tallinna Ehituskoolis. Õppida on võimalik kolme erinevat taset - teist, kolmandat kui ka neljandat taset. Võimalik on omandada ka viies tase. 2. taseme maastikuehitaja on lihttööline, kelle põhilised ülesanded on abitööd objekti ettevalmistamisel, sillutise ja sõelmeteede, muru ja istustusalade rajamisel ning hooldamisel. 3. taseme maastikuehitaja on oskustöötaja, kelle põhilised tööd on sillutiste paigaldamine, muru ja istutusalade rajamine ja hooldamine. Ta töötab iseseisvalt vastavalt etteantud juhistele. 3. taseme maastikuehitaja võib töötada maastikuehitusettevõttes, aianduskeskuses, puukoolis, ehitusettevõttes, kinnisvarahoolduse ettevõttes jm. 4. taseme maastikuehitaja on oskustöötaja, kelle põhiülesanded on projekti järgi aia või haljasala rajamine (sh sillutiste paigaldamine, muru ja istutusalade rajamine, müüride ja puidust väikerajatiste ehitamine, suurte puude istutamine) ja hooldamine. 4. taseme maastikuehitaja võib töötada maastikuehitusettevõttes, aianduskeskuses, puukoolis, ehitusettevõttes, kinnisvarahoolduse ettevõttes, kohalikus omavalitsuses jm. 5. taseme maastikuehitaja on spetsialist, kelle põhiülesanne on töö juhtimine maastikuehituse objektidel (sh tööde planeerimine, töötajate juhendamine, dokumentatsiooni koostamine) ning klientide ja koostööpartneritega suhtlemine. Ta teeb järelevalvet ja kontrollib töö kvaliteeti. 5. taseme maastikuehitaja võib töötada maastikuehitusettevõttes, aianduskeskuses, puukoolis, ehitusettevõttes, kinnisvarahoolduse ettevõttes, kohalikus omavalitsuses jm. "Landscape contracting", Wikipedia (inglise), 30. november 2022, vaadatud 28. märtsil 2023 Earth, Down To. "What is Landscape Construction?". blog.dtelandscape.com (inglise). Vaadatud 28. märtsil 2023. "EMEL - EMEL". 10. juuni 2020. Originaali arhiivikoopia seisuga 28. märts 2023. Vaadatud 28. märtsil 2023. woshar (24. oktoober 2022). "Täna algavad esmakordselt Eestis toimuvad noorte kutseoskuste maailmameistrivõistlused maastikuehituses". Worldskills Estonia. Vaadatud 28. märtsil 2023. "Kutsestandardid: Maastikuehitaja, tase 2". Kutseregister. Vaadatud 28. märtsil 2023. "Kutsestandardid: Maastikuehitaja, tase 3". Kutseregister. Vaadatud 28. märtsil 2023. "Kutsestandardid: Maastikuehitaja, tase 4". Kutseregister. Vaadatud 28. märtsil 2023. "Kutsestandardid: Maastikuehitaja, tase 5". Kutseregister. Vaadatud 28. märtsil 2023.